Mestská časť Košice-Staré Mesto, Hviezdoslavova 7, 040 01 Košice

Pokračovanie rokovania k bodu č. 5 z 11. rokovania miestneho zastupiteľstva zo dňa 13.12.2012 - Organizácia statickej dopravy v meste Košice – koncepčný návrh riešenia statickej dopravy centrálnej mestskej zóny
____________________________________________________________________

Určené:	mimoriadnemu rokovaniu Miestneho zastupiteľstva MČ Košice-Staré Mesto
		dňa 4.2.2013

Predkladá:	Mgr. Karol  Till
		prednosta Miestneho úradu MČ KE SM

Spracoval: 	Mgr. Karol Till
		prednosta Miestneho úradu MČ KE SM		

Návrh na uznesenie:

Miestne zastupiteľstvo mestskej časti Košice-Staré Mesto

1/ berie na vedomie

predložený návrh riešenia statickej dopravy centrálnej mestskej zóny 

2/ odporúča

mestu Košice schváliť predložený návrh spoločnosti EEI, s.r.o., Laurinská 18, 811 01 Bratislava, IČO: 35 871 113 - Organizácia statickej dopravy v meste Košice so zapracovaním pripomienok obsiahnutých v prílohe, ktorá tvorí neoddeliteľnú súčasť tohto uznesenia. 

Príloha k uzneseniu Miestneho zastupiteľstva č. ...... zo dňa 4.2.2013

Pripomienky za poslanecký klub SMER-SD a MOST-HÍD

1.	Mapové spracovanie koncepčného návrhu zóny plateného parkovania podľa prílohy 1 je absolútne nečitateľne, a tým pádom nepoužiteľné.

2.	Ide o prvotnú štúdiu, ktorá nedefinuje ako bude riešená statická doprava na území Starého Mesta vzhľadom na nedostatok parkovacích miest, pretože motorových vozidiel je podstatne viac ako je jestvujúci stav parkovacích miest a predložený materiál, ktorý bol predmetom rokovania, neposkytuje konkrétny obraz o praktickom riešení uvedenej problematiky.

3.	Čo sa stane ak sa rozhodnú občania zakúpiť si box v rezidentskej zóne celoročne (ktorých je na niektorých parkoviskách už enormné množstvo) a ostatní po zaplatení 35,00 € nebudú mať kde zaparkovať, čo s nimi, kde budú parkovať tieto vozidlá?

4.	Koncepcia nie je koncepciou parkovania, pretože nenavrhuje vznik ďalších parkovacích miest a počet miest na parkovanie už vizuálne je nižší ako počet vozidiel bez ohľadu na rezidentské boxy (vozy stoja na zakázaných miestach, zeleni, v parkoch, chodníkoch a pod.).

5.	Môže sa stať, že v prípade „zinkasovania poplatku 35,00 € za motorové vozidlo“ občania to budú vnímať ako výber ďalšej „dane“, ktorý im neprinesie komfort a riešenie parkovania ich motorového vozidla, ale naopak budú sa dovolávať našej poslaneckej zodpovednosti za odsúhlasenie tohto poplatku.

6.	Príloha č. 3 „Pasport obsadenosti navrhovaných rezidentských lokalít“ nedefinuje bližšie na základe akých dopravných prieskumov a za aké obdobie prišli k uvedeným číslam, taktiež nie je uvedené kto tieto prieskumy vykonával a za aké obdobie, lebo celá tabuľka nemá svoju vypovedaciu schopnosť v tom zmysle, že neodzrkadľuje skutočnú realitu. Napr. ide o podujatia v polyfunkčných objektoch Infinitív Arena, Steel Arena, školy, zdravotné strediská, veľké obchodné centra a pod. kde materiál vôbec nerieši zaťaženie jednotlivých parkovísk v týchto oblastiach počas akcií, zásobovania a pod.  v náväznosti na potreby parkovania občanov.

7.	Navrhujeme pre seniorov polovičné ceny.

8.	Vzorka obsadenosti parkovísk v centrálnej zóne bola uskutočnená na zbere počtu EČV áut z iných okresov „v jednom dni“, čo je z hľadiska štatistiky nepostačujúce a skresľujúce.

9.	Chýba kvantitatívne zhodnotenie finančných nákladov na realizáciu  tejto „ koncepcie“.

10.	Neurčuje spôsob nadobudnutia „rezidentnej karty“ a jej  časového použitia  rezidentom.

11.	Chýbajú zásady/kritéria  na poskytnutie rezidentnej karty pre FO a PO. Umiestnenie vozidiel firmy v priestoroch centrálnej zóny so sídlom mimo Staré Mesto je bežným javom v súčasnosti.

12.	Nie je vykonané porovnanie počtu reálne potrebných parkovacích miest pre staromešťanov so skutočným stavom. Firma EEI  nevyužila dostupné údaje od ÚHA  a Policajného zboru SR.
Záver 
	Predmetný materiál preto možno hodnotiť len ako ideovú štúdiu  bez presnej kvantifikácie stavu, jeho  riešenia a  ekonomického a infraštrukturálneho dopadu na  obyvateľov, návštevníkov a turistov v Starom Meste. Hľadanie rezerv na súčasných plochách parkovacích miest, o ktoré sa snaží predmetná štúdia, je len kozmetickým zásahom do postupnej až kolapsovej situácie  statickej dopravy v meste. Štúdiu je potrebné v nasledujúcich fázach (po pripomienkovom konaní v Mestskom zastupiteľstve a príslušných orgánoch ) dopracovať na integrovaný projekt statickej dopravy s využitím viacročných skúsenosti vo väčších mestách v zahraničí.

Pripomienky poslanca Ing. Pavla Hanušina

13.	Obmedziť parkovanie firemných dodávkových vozidiel v obývacej zóne. Rezidentské karty vydávať právnickým osobám iba na osobné motorové vozidlá.

14.	Určiť rozsah vyhradených parkovacích miest pre zdravotne postihnutých z celkového počtu parkovacích miest, spôsob ich prideľovania a prehodnocovania ich opodstatnenosti vo vzťahu k zmene zdravotného stavu rezidenta.

15.	Obmedziť počet vyhradených spoplatnených parkovacích miest pre firemné vozidlá, ktoré v rezidentskej lokalite majú prevádzky (maximálne jedno vozidlo) vrátane časového obmedzenia (iba pracovné dni, od 07,00 hod. do 18,00 hod.).

16.	Diferencovať cenu rezidentskej karty pre poberateľov invalidných a starobných dôchodkov, ktorí nemajú príjmy z inej zárobkovej činnosti (zľava cca 50 %), pre zdravotne ťažko postihnuté osoby (zľava cca 70 %) a pre obyvateľov nad 70 rokov veku, ak jediným zdrojom ich príjmu je starobný alebo iný dôchodok (zľava cca 70 %).

17.	Na Floriánskej ul. určiť na krátkodobé platené parkovanie iba parkovacie miesta, ktoré sa nachádzajú, resp. budú vyznačené na samotnej komunikácii. 

18.	Parkovacie miesta na Škultétyho ul. po odbočení z Floriánskej ul., parkovacie miesta za obytným blokom č. 7 až 13 na Floriánskej ul., parkovacie miesta na vnútro blokovej komunikácií po odbočení z Floriánskej ul. smerom k zadnej časti budovy Krajského súdu v Košiciach a väznice vrátane parkovacích miest za blokmi na Floriánskej ul. č. 2 až 14 vyhradiť ako rezervované parkoviská iba pre rezidentov.

Pripomienky za mestskú časť Košice-Staré Mesto:

19.	Uvedená štúdia neobsahuje dopady, čo do ekonomickej stránky ako aj prevádzkovej. V štúdii absentujú ekonomické analýzy uvedených opatrení – potreba zvislého dopravného značenia, potreba nových rampových zariadení (pre záchytné parkoviská) a podobne. – odporúčanie – predložiť aj dopadovú štúdiu očakávaných vplyvov

20.	Uvedená štúdia obsahuje passport parkovacích miest, ktorých obsadenosť bola zisťovaná v 3 pracovných dňoch. Pritom táto štúdia nemonitorovala, či uvedené vozidlá parkujú v danej lokalite permanentne alebo išlo iba o náhodné parkovanie. Uvedené sčítavanie sa realizovalo v čase od 10-15tej hodiny, teda taktiež situácia o rezidentnom parkovaní v neskoršom popoludňajšom čase (od 16tej hodiny) a vo večerných hodinách je pre autorov tejto štúdie neznámy (nekvantifikovaný).

21.	Uvedená štúdia nikde neuvádza, že predpokladá zavedenie jednosmerného okruhu okolo historického centra Košíc. Nedôjde k zmene počtu parkovacích miest z dôvodu zjednosmernenia ulíc a presmerovanie dopravy? Štúdia nevysvetľuje na základe akých analýz alebo vstupných dát boli diferencované parkovacie plochy pre rezidentov a nerezidentov v rezidentskej zóne. Štúdia neskúmala počet a výskyt vyhradených parkovacích miest a ich vplyv v daných lokalitách na parkovanie.

22.	Z uvedenej štúdie vyplýva zníženie miest využívaných na parkovanie prostredníctvom občanov. Navrhujeme v spolupráci s Mestskou políciou a Dopravným Inšpektorátom vyznačenie „dočasných“ parkovacích miesto, ktoré sa budú môcť využiť len v určitých časoch a prípadoch (riešenie dopravným značením a podobne), v iných časoch bude parkovanie na takýchto miestach zakázané (nočné parkovanie na chodníkoch, trávnatých plochách a podobne). (podobným spôsobom ako je to realizované na „Považskej ulici, oproti internátom Medická 6, kde je parkovanie povolené iba v čase od 16.00 do 7.00 hod)

23.	Štúdia obmedzuje možnosť parkovania nerezidentov v rezidentských oblastiach na mieru nepostačujúcu štandardom nakoľko sieť vymedzených parkovísk je riedka a taktiež nerovnomerne rozložená. Návštevník rezidentských oblastí bude nútený prekonávať veľké vzdialenosti iným spôsobom dopravy (alebo pešo), čo spôsobí značný diskomfort a v mnohých prípadoch aj časové prestoje z dôvodu zhustenia dopravy v oblastiach parkovísk určených pre nerezidentov.

24.	Štúdia nešpecifikuje rezidentov s trvalým pobytom v rezidenstkých zónach, ale využívajúcich na súkromné účely vozidlá súkromných spoločností so sídlom alebo prevádzkarňou mimo rezidentských oblastí. Taktiež štúdia neuvádza maximálny počet rezidentských kariet na osobu, čo môže viesť k zneužitiu. V uvedenej štúdii na rozdiel od súčasne poskytovaných rezidentských kariet sa nespomína rozdiel vo vlastníctve vozidla (FO a PO), ak je používané fyzickou osobnou s trvalým pobytom v danej oblasti. V centrálnej zóne pritom existuje rozdiel v cene (100 Eur / 150 Eur, ak je vozidlo používané FO na súkromné účely). V danej štúdii však o vlastníctve vozidla nie je uvedené nič.

25.	Uvedená štúdia nezohľadňuje sídlo spoločnosti pri cene rezidentskej karty. Navrhujeme zvýhodnenie spoločností so sídlo v rezidentských zónach, nakoľko takáto spoločnosť prináša danej oblasti ekonomickú pridanú hodnotu. Ceny za rezidentské karty pre PO uvedené v štúdii nemajú motivačný charakter, ktorý by viedol PO k znižovaniu počtu motorových vozidiel, nakoľko cena je rovnaká a nemá rastúcu tendenciu.

26.	Štúdia nezachytáva dopravné prepojenie mestskej hromadnej dopravy so záchytnými parkoviskami a taktiež možné potenciálne náklady súvisiace so zavedením takéhoto prepojenia. V uvedenom prípade je potrebné umiestniť záchytné parkovisko v bode napojenia na MHD! Jasným príkladom toho je parkovací dom vedľa Steel Arény, ktorej dostupnosť z pohľadu MHD je minimálna. (v relatívnej blízkosti je iba zastávka električky, pričom okolo prechádzajú autobusové a trolejbusové spoje do všetkých častí Košíc bez zastavenia!)

27.	Štúdia nezohľadňuje miesta so zvýšenou hustotou pohybu obyvateľstva v určitých časoch a to napr. nákupné strediská, centrá, úrady, školy, škôlky, nemocnice a podobne (napr. nákupné stredisko Lipa, Tip Top, zdravotné stredisko na Tatranskej ulici, základné školy, materské školy,...).
	Uvedená štúdia zavádza systém platenia parkovného v širšom centre mesta Košice (z väčšej časti iba na území MČ Staré mesto, sčasti v MČ Juh). Pritom štúdia nepredstavuje systémový krok riešenia parkovania v meste Košice, pretože záchytné parkoviská vytvára na miestach, kde sú v súčasnosti vytvorené väčšie parkovacie plochy, vôbec neuvažuje dostupnosť MHD, čo je prvý predpoklad aktívneho využívania záchytných parkovísk. Pre osoby, ktoré sa dopravujú do práce v tejto časti mesta Košice by pritom bolo výhodnejšie vytvoriť takéto zberné parkovacie body na širšom okruhu Košíc a odtiaľ tieto osoby viesť prostredníctvom MHD na príslušné cieľové body (podobný systém ako v Prahe – parkoviská P+R). Taktiež uvedený systém platenia vôbec nezvýhodňuje bežných občanov mesta Košice bývajúcich v iných častiach mimo spoplatnených, ktorí sa dostávajú na rovnakú úroveň z pohľadu platenia parkovného ako občania z iných miest a obcí (či už FO alebo PO).

Dôvodová správa

Miestne zastupiteľstvo mestskej časti Košice-Staré Mesto začalo prerokovávať na svojom rokovaní dňa 13.12.2012 - Organizáciu statickej dopravy v meste Košice – koncepčný návrh riešenia statickej dopravy centrálnej mestskej zóny.

Z  dôvodu, že na rokovaní miestneho zastupiteľstva k  predloženému materiálu odzneli viaceré návrhy na jeho spripomienkovanie, bolo rokovanie o  tomto bode programu prerušené s  tým, že jednotliví poslanci, komisie, poslanecké kluby a  verejnosť sa môžu k  materiálu vyjadriť a  predložiť svoje pripomienky. Ďalej bolo navrhnuté, aby po predložení pripomienok bolo zvolané mimoriadne rokovanie miestneho zastupiteľstva, na ktorom bude prerokovanie tohto bodu programu pokračovať, pričom sa na ňom prerokujú aj predložené pripomienky. 

Pripomienky písomne predložili: poslanecký klub SMER-SD a  MOST-HÍD, poslanec Ing. Pavol Hanušin a  mestská časť Košice-Staré Mesto.

Predložené pripomienky tvoria prílohu tohto návrhu uznesenia a boli zapracované a sú predložené na prerokovanie v ich pôvodnom znení a v celom predloženom rozsahu, a to z dôvodu, aby nikto z predkladateľov nemohol namietať ich neúplnosť, zmenený obsah alebo význam. 

Po prerokovaní materiálu a pripomienok k nemu navrhuje predkladateľ predložený návrh riešenia statickej dopravy centrálnej mestskej zóny zobrať na vedomie a odporučiť mestu Košice schváliť predložený návrh spoločnosti EEI, s.r.o., Laurinská 18, 811 01 Bratislava, IČO: 35 871 113 - Organizácia statickej dopravy v meste Košice so zapracovaním pripomienok obsiahnutých           v  prílohe, ktorá tvorí neoddeliteľnú súčasť tohto uznesenia.